
Aici sigur „nu mai locuieşte nimeni’ 
Dedicaţie 

vineri după tudor 

gratii 

damage control 

aici nu mai locuieşte nimeni 


terapie intensivă 


Eva Precub este pseudonimul literar al Andreiei Precub, născută pe 5 
iulie 1986, în Fălticeni. 

A urmat între 2005-2008 cursurile Facultăţii de Litere (secţia limbi 
moderne aplicate) şi între 2007-2010 cursurile Facultăţii de Teatru şi 
Televiziune (secţia teatrologie), în cadrul Universităţii Babeş-Bolyai din 
Cluj-Napoca. 

Volumul de poeme aici nu mai locuieşte nimeni reprezintă debutul 
literar al autoarei. 


Aici sigur „nu mai locuieşte nimeni” 


Prima dată când am văzut volumul aici nu mai locuieşte nimeni, creierul 
m-a purtat la acele bobiţe de morfină de care amintea Miruna Vlada în 
volumul Pauza dintre vene — totul seamănă cu o dorinţă de moarte. Volumul 
de faţă reprezintă o deshumare a unor poeme strânse sub formă de mici 
capitole. De la primele pagini se poate observa cum mulţimea de stări ne 
introduce forţat în aceasta lume întunecată, lume în care autoarea şi-a 
propagat poemele cu o precizie de chirurg. Aceste poeme ascund o angoasă 
personală care se îmbibă pe tot parcursul cărţii şi tinde să te ţină în suspans. 
Datorită structurii frag-mentare, cartea este atractivă şi hipnotică. Poezia are 
nerv, este expresivă, ingambamentul este abrupt, unele imagini te pot 
deruta, iar ficţiunea se confundă cu non-ficţiunea. Truman Capote spunea 
într-o frază că este mai uşor să iei un copil şi să-l împuşti în spatele casei 
decât să finalizezi o carte. În cazul Evei Precub s-au tras mai multe focuri 
de armă, au murit mai mulţi copii. 

Încă din primele rânduri se identifică şocantul prin temele pe care 
autoarea le expune minuţios. Volumul are o gradaţie ascendentă, pornind de 
la sentimentele naive ale unei adolescente, apoi mergând cu toată forţa până 
la dramele emoţionale ale unei femei desăvârşite. Totul poate fi o lectură 
necesară spre o explorare a limitelor dintre inocent şi profan, un punct de 
vedere poate nu nou, dar inovativ prin expunerea sa de către o femeie. Nu 
există o catalogare a stărilor, nu există limite, nu există reguli. Sunt rădăcini 
înfipte adânc, invizibile sau nu, care leagă cele două lumi. Cartea este 
tulburătoare şi fascinantă în acelaşi timp, poate speria uşor minţile care nu 
au trecut prin traume. Poemele sunt pentru autoare ca o bulă de oxigen care 
nu se poate sparge. 

Aerul pe care îl respiră Eva Precub seamănă foarte mult cu lumea 
fantasy & gotică a lui Tim Burton. Doar aici putem găsi o latură întunecată 
în care simţurile sunt singurele acte după care se conduc personajele. Chiar 
dacă pare un blestem, personajele îşi iubesc statutul şi nu se lasă influențate 
de ceea ce este în lumea exterioară. Cine iese de aici, se duce ca un glonte 
spre exitus. 

În ediția românească a volumului  Melancolica moarte a 
băiatului-stridie de Tim Burton, traducătorul, Marius Chivu, spunea că 


personajele nu pot fi acceptate de ceilalţi doar pentru că sunt neobişnuite şi 
oamenilor nu le place ceea ce e diferit. Eva poate fi un conglomerat de 
personaje derutante din lumea lui Burton — ea inspiră aerul şi îl ţine în 
plămâni, nu poate ieşi din această situaţie captivantă. Pentru autoare, 
scriitura aceasta e ca un extaz, pentru cei din jur poate fi o dramă. Ea nu 
vrea să se sinucidă, doar notează cu precizia unui reporter aflat în teatrul de 
război ceea ce vede pe câmpul de luptă. Aici, câmpul este definiţia lumii 
interioare. Pe parcursul volumului am întâlnit elemente care fac parte 
dintr-o sferă morbidă, feministă, menstruală — elemente regăsite la Oana 
Ninu şi Miruna Vlada. Cred că are puţin şi din tragismul fastuos al Angelei 
Marinescu. Cu toate acestea, Eva Precub rămâne underground şi 
întotdeauna fără rezerve. 


George Chiriac 


Dedicaţie 


sperând să citiţi volumul cu drag, răbdare şi înţelegere, mulţumesc 
părinţilor mei, 
lui george 


/Işi în ordinea apariţiei lor în viaţă, pentru// 
trepiedul meu 

nihil septimus 

gabriel 

tiny 

şuhilă 

sue sancto 


vineri după tudor 


„and I hear him every night 
in every pore 
and every time he just makes me warm “ 


Mars Volta 

parcă ieri 22 septembrie 

au căzut frunzele arămii 

din copacul aplecat spre mormântul 
locuit tot din acele zile 

pe unde mi-aş dori să trec 

din când în când 

aş cere să fiu lăsată în pace 

mi-aş cenzura câteva lacrimi 

tu ai râde ca întotdeauna spunându-mi 
nu plânge, eva, n-a murit nimeni, 
sunt chiar aici 

aş zâmbi, te-aş îmbrăţişa 
adâncindu-mi mâinile în ţărâna rece 
sau ţi-aş gâdila talpa arămie 

pe care sare un greier — aş 

încerca 

iar am încurcat trecutul cu prezentul 
e târziu decembrie 

vreau să ningă peste tot în jur 
poate-mi îngheaţă durerea şi gândul 
poate-mi trece febra 

poate învăţ să mă iert 

suntem doar doi copii 

ce n-au nimic 


doar că 
pe lângă nimic 
mie mi-a rămas viaţa 


XX k 


rănile încă există 

în întunericul trupului tău de zăpadă 
cu timpul vor creşte 

se vor deschide tot mai mult 

până când te vor înghiţi 

îţi vei deschide porţile ochilor 

acum închişi şi 

sângele tău se va revărsa pe gene 
cascadă în lumina apusului 

voi ploua pentru tine 

te voi scufunda în pământ 

unde mii de zile noi de 

viaţă te aşteaptă durerea 

glasului tău înecat de noroi 

mă va sorbi până la ultima fărâmă 

a gândurilor noastre încărcate de toate 
furtunile ce nu-mi aparţin 

şi voi lupta cu disperarea ta 

stând cu capul pe rana 

de la tatuajul tău de foc 


XX k 


dar iată că acum stau 

în genunchi 

liniştită cuminte tăcută 

în cel mai întunecat ungher 

al camerei mele 

privind fix la un punct pe zidul crăpat 
ascultând clipele 

cum zboară fâlfâie 

aripile moi îmi ating chipul 


de cretă sărutat de multe ori 

de cicatrici şi trandafiri 

dar nu mă plâng 

tălpile reci pline de 

răni părul negru plin de 

frunze arse degetele mele uscate 
se plimbă 

pe clapele unui pian 

inexistent cineva ţipă în mine 
eu zâmbesc 

nu mă plâng niciodată incapabilă 
să primesc de la alţii 

sentimente dulci şi calde 

o lumânare arde mocnit 

în sufletul meu 


ciob 

noapte alături de trupul meu 
doarme 

călduros strâns în braţe 
străine 

lună plină 


fluturi se lovesc 

uşor de fereastră 

linişte 

în beznă stau şi 

mă privesc mirată 

cum dorm 

mă mişc uşor spre pat 

străin nemaivăzut 

fier ruginit 

ca un cuib de pasăre 

plante agăţătoare şi spini 

în jurul lui o copilă 

cu păr negru chip alb rochie sângerând 
prin pansamentul de la farma plus ţine în palme 
o altă palmă un copil 

cu păr negru chip alb blugi braţe aripi 


o încolăcesc ca într-o capcană 

caldă dragă ei 

el deschide ochii mari verzi 

mă aşez pe pat tavanul meu 

s-a năruit văd 

cerul printre cioburi 

el a trecut deja dincolo de nori 

pod 

un weeping rock amar 

îmi calcă pe gânduri 

şi-mi bâzâie în suflet 

implant 

fără de care n-aş mai rezista 

tot ce mai am 

pe lângă prea multe cărţi 

cuvinte irosite şi amintiri cu oameni 
morţi 

de atâta timp 

stând sub podul peste care plouă 

iar 

(e toamnă, eu) 

gândind lucruri murdare şi amuzante 
(în mine, îmi permit) 

să-mi plimb picioarele goale şi obosite 
de-atâta stat 

(sângerând uşor) 

m-au muşcat doi câini azi 

prin apa ce se scurge (pe sub podul 
ce mi-e casă acum) 

cât de tare pot să râd de gunoiul 

ce (am ajuns) se strânge văzând cu ochii 
sub acest acoperiş al meu 

ce-mi mai pasă 

am un cd player vechi 

ce-mi şopteşte şi 

îmi strigă versuri pline de viaţă 
stinsă 


o frunză uscată îmi atinge 

gamba (muşcată şi zâmbind vânătă) 
acum îmi amintesc prea bine 

acea vară la catedrală 

săream cu umbrelele 

de pe treptele albe de unde 
vedeam totul oare am uitat vreo clipă 
el a scris un cântec 

despre mine 

şi-mi spunea atâtea secrete 

dar timp de atâtea luni, tăcere 
rugăciune 

doamne de ce nu-mi dai voie 

să mai Cunosc 

unul dintre acei artişti 

trişti şi sensibili 

care-şi petrec vieţile 

fiind atenţi la detalii & 

plângând în hohote în ploaie 

ca mine 

înțelegând ceva 

din cioburile ce 

sunt 

doar un om comun 

copleşit de realitatea amară 

fireşte că aceasta e o altă minciună 
sau un pretext 

mă şi confesez vezi doamne 

iar devin tot mai sensibilă 

şi mai dureroasă 

ca un pansament 

smuls de pe o rană uscată 

mai sensibilă decât un nerv 

(dă-mi doamne picături de lacrimi 
care să-mi curăţească necurăţia inimii mele 
în vecii vecilor 

amin) 


vineri după tudor 

nemailuând în seamă viermii care 
probabil i-au mestecat deja 
jumătate din trup 

tudor era un copil ireal de frumos 
el era vară mereu 

cald şi blând 

zâmbea luminos 

mă învăţa totul 

optimist cât şi pentru mine 

umbră 

de om zdrobit 

tudor mă iubea 

sincer ca un copil 

îmi citea îmi cânta îmi dăruia flori albe 
îi vorbeam în gând şi înţelegea totul 
acum primesc deseori 

vizite de dincolo 

nimeni nu m-ar crede 

Tu dor, eu dor mai tare, 

e vina înăuntrului meu 

nu tolerează fericirea 

o scuipă ca pe un gunoi 

tudor doarme în ghencea acum 
zgârie-ţi calea spre lumină 

şi arată-mi-o şi mie 


nu Micul Prinţ 

frig aripi tristă chip pleoape lacrimi 
clipă groază frică eşec nedreptate 
întuneric cimitir dimineaţă noapte 
tăcere cuvinte toamnă bizar eu 
confuză panică sânge uscat umbră 
prăpastie cad zgârie soarele coşmar 
răni pian fragili vise nimeni nimic 


aştept amar ciudat somn frumos zbatere 
greşeli frunze îmbrăţişare praf 

ace plouam mizerie pastile 

insomnie sinucidere resemnare nu merită osteneala 
pierdut morgă zid 

da calea 

în final 

am prins fluturele între degete 

fără să vreau 

i-am furat pudra aurie de pe aripi 

el s-a uscat a căzut pe podea 

şi s-a făcut praf 


gratii 


„mains de dentelle 
figure de bois 

le corps en brique 
les yeux qui piquent“ 


Lhasa de Sela 


x k k 


mi-era tare rău 

şi-aveam mare nevoie 

de-o îmbrăţişare 

nu conta cât de rece şi străină 

dar pe-asta de unde 

puteam s-o mai cerşesc 

e groaznic trist 

respingător strigător la cer 

să nu ai în ce braţe 

să te refugiezi 

când spaima şi panica apar 

în fiecare oribilă dimineaţă 

când vreau să nu mă mai doară 
trezirea şi lumina 

o dorinţă cât se poate 

de umană şi banală în fond 

toate rănile mele s-ar putea cicatriza 
încet-încet prin terapia nopţii polare 
şi-a îmbrăţişării calde 


XX k 


cu picioarele goale 
păşesc pe pământul rece 


dimineaţă înainte de răsărit 
nu ştiu de unde mă întorc 
nu ştiu încotro mă îndrept 
dar cineva mă poartă 

prin spini şi cioburi 
cineva ceva 

îmi suge sângele din vene 
gândurile din cap 
senzațiile şi dorinţele mele 
cineva sau ceva 

îmi iroseşte viaţa 

şi nu sunt eu 


XX x 


în fiecare vis al meu 

e prezent zidul. 

întunericul ce îl umple. 

lumina nu îl străbate. 

lângă zid liniştea. 

umezeala şi mirosul de mucegai. 
furnicături pe piele şi sub ea. 

aerul care nu mai ajunge. 

frigul care îmi paralizează membrele. 
răbdarea nu are loc. 

dorinţa de a scăpa dintre ziduri 

şi de a cunoaşte ce e dincolo de ele 
nu privesc prin spaţiul gol 

de unde cineva a furat o cărămidă. 
nimic nu îmi este posibil aici. 

tot ce se întâmplă e înăuntru 

fără a reuşi mai mult decât a gândi 
cum ar fi 

dacă nici nu aş mai visa 

afară se opreşte lângă atingerea mea şi 
atât 

viaţa mă înspăimântă 


mai mult decât orice vis sau coşmar 
gratii 

caut 

caut mereu orice 

orice duce spre o ieşire 

spre distrugerea gratiilor 

orice mă eliberează 

caut 

şi trebuie să găsesc 

o ieşire o portiţă de scăpare 

poate e în palma ta 

şi nu o văd 

poate în cuvintele noastre 

sau în buzunarul paltonului tău negru 
poate o ascunzi fără să ştii 

în ochii mari ce văd prin mine 

şi dincolo de mine 

o ieşire din mine 

caut 

dar ce ar însemna 

o ieşire din mine 

nimic mai mult decât 

o intrare în celălalt mine 

şi-apoi în celălalt şi-n celălalt 
gratii continuând 

din ochiul meu verde în al tău 

şi de-acolo în univers 

gratiile sunt fiinţa mea 

văzută de alţi ochi 

decât cei ai minţii 

spaţiu 

un monstru grotesc se ridică din mine 
obosit greoi îşi lipeşte buzele negre 
de fruntea mea şi 

îmi mulţumeşte 

a stat acolo prea mult timp 

a dormit prea mult în 


aşternuturile mele 

îşi lipeşte buzele de fruntea mea şi 
îmi mulţumeşte 

primul meu sărut 

un monstru grotesc se ridică 

poate acum voi avea loc 

şi de mine 

în mine 

/ 

m-am aşezat într-o seară de noiembrie 
pe-o bancă plină de frunze aurii 
într-un parc 

eram singură şi respiram greu 

îmi imaginam că nu sunt 

atât de superficială 

cum mă vezi 

şi nici atât de singură 

cum mă văd 

de irisul meu se izbeau 

primele picături din acea noapte 

e ceva normal 

să plouă deasupra mea 

când nici nu mă aşteptam 

un porumbel a căzut 

la picioarele mele goale 

m-a stropit cu apă de ploaie 
asfaltul s-a crăpat 

s-a sinucis, îmi spun eu indiferentă 
m-a fulgerat, răspunse el 

mă aplec 

îi ating o aripă 

nu-mi da drumul, te rog, continuă 
sunt foarte fragil şi mă frâng 

l-am luat în palme 

deodată fulgerul m-a lovit 
luminam copacii goi din jurul meu 
al naibii porumbel 


strig eu aruncându-l 

fără prea multe vorbe 

totul a dispărut din jurul meu 
m-am trezit într-o mare de sudoare 
era dimineaţă aveam febră 

şi primele raze de soare 

mi-au ars deja 

palma stângă şi jumătate din suflet 
(răul suflă în ceafa mea) 

de cele mai multe ori mi se întâmplă 
când sunt singură 

dar în ultimul timp s-a agravat 

nu mai ţine cont nici de 

oamenii ce se zbat lângă mine 
ceva-ul ăsta care îmi face frig 
dacă ar fi posibil să nu am spate 
poate n-ar avea curaj 

să stea în faţa mea 

dar aşa 

simt mereu ceva respirându-mi 

în ceafă şi suflându-mi în ureche 
în momentele de panică extremă 
îmi dezbrac pielea şi 

sângerând îmi lipesc spinarea 

de zidul rece 

tot mai des 

dar chiar şi aşa 

simt respiraţia aceea dincolo de zid 
tremur de spaimă şi vreau să fiu 
singură de mine 

şi de această prezenţă fantomatică 
mă strivesc de zid atât de tare 
zidul devine o parte din fiinţa mea 
slavă zidului 

chiar de nici el 

nu mă poate proteja de panică 

(şi când am auzit 


că toto a fost posedat 

îmi imaginam că nu poate exista 
o panică şi-o nedreptate 

mai adâncă 

răul era în el 

răul suflă în ceafa mea) 

rădăcini 

am obosit să fiu un copil 

cu creier bătrân 

ce ţine de mână 

moartea 

prietenă amară 

< 

mă retrag din nou 

în propriul meu iad 

pe care-l cunosc atât de bine 

pe care-l iubesc atât de mult 
care-mi oferă zilnic o tragedie 
zilnic o retragere 

zilnic o palmă 

zilnic un glonte în frunte 

zilnic pleoapa smulsă de pe ochi 
zilnic lumina orbitoare a focului 
propriul meu iad mă iubeşte 

ca îngerul păzitor care m-a lăsat aici 
oamenii cred că au puterea de a avea umbre 
dar nu 

umbrele sunt îngerii 

care ne însoțesc doar în lumină 
niciodată în întuneric 

eu nu mai am 

decât iadul meu 

care nu seamănă cu niciun alt iad 
al altei fiinţe 

pentru că iadul meu 

e zidit de mine 

şi de toată panica mea 


Uşor 
cu capul în palme 

plângi gânduri cu neguri 

în fiecare clipă când rămâi 

singur 

molii nevăzute ţi-au găurit 

chipul şi toate hainele 

şi degetele tale murdare de 

cărbuni 

caută ceva de care să se agaţe 

în timp ce 

genunchii vineţii 

se sprijină de pieptul meu 

dar 

neavând suflet 

îmi pari atât de uşor 

spaimă 

un înger zâmbeşte şi-mi sărută fruntea 
plină de sudoare mi se face 

frig un frig tăios deşi simt 

aripile lui înconjurându-mă 

alt înger mai trist 

îmi pune o palmă caldă pe frunte 
închide ochii încruntându-se dureros 
în timp ce un al treilea 

îşi aşază chipul pe mâinile mele reci împreunate 
ca într-o rugăciune 

punându-mi pe piept 

două flori cândva albe acum arse 
privesc înspăimântată prin pleoape 
ochii închişi 

câteva figuri plâng lacrimi de rugină 
se roagă la picioarele mele 

plutind încerc să mă ridic 

mă privesc pentru o clipă 

dorm nelocuită în patul meu 

groaza mi se citeşte pe chip 


nu respir nu mă văd respirând 

o umbră neagră la căpătâiul meu 

spaima care ne macină pe toţi 

într-o clipă înainte de sfârşit 

să fie moartea sau doar gândul 

meu de otravă 

deschid cu greu ochii îngerii şi umbra dispar 
mie nu mi-e frică de moarte, îmi şoptesc 
mie nu mi-e frică 

glorioasa mutilare 

izbindu-mă ca într-un ultim dans în cimitir 
de aceşti pereţi albi pluşaţi 

să nu-şi mai facă rău 

au spus doctorii 

care mă cred bolnavă mintal 

mi-au scos toţi cerceii mi-au luat 

lama ascuţită pe care o port mereu 

la încheietura dreaptă lângă suflet 

mi-au smuls unghiile cu o pensetă uriaşă 
să nu-mi mai zgârii braţele 

degetele încă îmi sângerează 

dar noi o vom face bine 

i-au promis mamei 

care plânge pe hol 

iar tata se întreabă cum a greşit 

plânge cu gândurile înnegurate de disperare 
m-au tuns scurt m-au îmbrăcat în alb 
m-au jefuit cu totul 

în curând îmi vor smulge şi dinţii 
muşcându-mi buzele mă zvârcolesc 

am faţa şi hainele însângerate 

aud voci mă simt urmărită văd umbre 
soluţia e să-mi taie urechile apoi 

să-mi scoată ochii şi să-mi smulgă inima 
şi un ultim detaliu pentru ca 

glorioasa mutilare să fie completă 

o tabletă de pentifilin retard-colsadon 


pe minut 

colier de somnifere port la gât 
şi mă rog lui 

sfântului somn 

m-aş putea spânzura cu el 
dacă m-aş putea mişca 

dar am obosit 

şi da, psihiatrul te ajută 

să ajungi ca mine şi-ţi face creierul 
o casă de nebuni 

să te zbaţi să scapi 

dar de creier nu scapi vreodată 
uşile albe pluşate mi le vor deschide în curând 
cu vedere spre morgă 

în camera ta cerul 

în camera ta 

semiobscură 

desene pe perete 

portretul tău de când erai copil 
chitare basuri 

hainele tale calde pe podea 
zeci de rămăşiţe de ţigări 

nori de fum 

cd-uri multe şi multe cărţi 
plouă 

eşti altfel mă priveşti luminos 
şi oricât de mult mi-aş dori 
oricât de mult am încerca 

nu ne putem apropia mai mult de-atât 
stau lângă tine stai lângă mine 
şi între noi 

gratiile îngheţate de beznă 

ale neantului 

mă lovesc din nou 

cu fruntea de cer 

cu sufletul de vise 

cu aripile de ieri 


cu frica de mâine 

cu buzele de tăcere 

dar te salvez pe tine 

salvatorul meu 

în camera ta cerul nu pare a fi atât de departe 
(şi erau vremuri când nu mai voiam nimic) 


sunt nimeni 

şi mă întreb dacă se va întâmpla vreodată 
să mă preţuiască ca pe ceva drag 

lângă el zâmbesc şi mi se pare firesc, 

e vesel şi în mod bizar nu mă întreb de ce 
iubesc accentul lui ciudat 

şi felul în care mă întreabă mereu dacă greşeşte 
şi palma lui rece şi ochii lui luminoşi 

şi felul în care se joacă 

cu ţigările de care are o poftă bolnăvicioasă 
şi cancerul pe care-l va face la plămâni 
eu 

am în cap doar frig şi întuneric şi gol 
după cum bine se vede 

voi înnebuni de-atâtea frământări 

şi vom dormi îmbrăţişaţi 

pe un pat de metal 

el cu cancer, eu cu gânduri 

cu dureri de cap şi cu paranoia 

îl voi ţine în braţe când va plânge 

şi-l voi privi ore în şir fără să obosesc 
când el pleacă rămân fără nimic de privit 
şi el pleacă mereu 

& 

în dimineaţa aceasta 

m-am trezit sub fulgere 

am văzut îngeri arzând 

căzând formau cratere 


apoi vulcanii 

vulcanii se trezeau 

şi tot pământul vuia 

sub greutatea cenuşii 

iar lava 

lava îi oprea pe toţi 

din fugă 

Şi toţi erau torţe 

urlete şi groază 

şi eu tăceam zâmbind 

şi aşteptam să termini haosul 
şi mările de sânge 

(fericită 

ştiind că în buzunar purtam 
un arhanghel) 

au ajuns la picioarele mele 
şi norii cădeau cu harpe oxidate 
şi în sfârşit 

o explozie m-a aruncat 
într-un altar 

Şi 

după sfârşitul lumii 

am rămas doar eu şi tu 
doamne 

ce dimineaţă frumoasă 
mi-ai adus 

distrugându-ţi creaţia 


damage control 


„so familiar and overwhelmingly warm 
this one, this form I hold now. 
embracing you, this reality here, 

this one, this form I hold now, so 

wide eyed and hopeful. 

wide eyed and hopefully wild.“ 


Maynard James Keenan 

învățat să trăiască 

într-un haos desăvârşit 
priveşte pe fereastră 

chiar în ochii nopţii 

chiar în ochii morţii 

o pisică albă trece peste pervaz 
şi varsă urna cu cenuşă 

a părintelui mort 

iar jos nu rămâne nicio urmă 
nimeni nu mai e acolo 
adolescentul din el 

mort 

de când nimeni nu mai e 
nimeni pe străzi 

nimeni în case 

cerul e de foc 

peste marginile lui 

nu mai zboară nicio pasăre 
tot ce poate zări acum 
sunt propria sa umbră 
soarele roşu 

mâinile sale bătrâne 


cu unghii rupte şi murdare 
răni sângerând 

de pe fereastra crăpată 

spre iad 

dormi 

dormi din nou 

eşti aici lângă mine mă joc 
cu părul tău lung şi frumos respiri uşor 
şi cine ştie ce visezi 

uneori 

mi se pare că nu te mai văd 
dispari brusc 

aripile tale se desfac 

zbori 

îţi văd spatele de fluture 
înălțându-se spre tavan 

tot mai sus 

tot mai sus 

tot mai sus 

până nu mai eşti aici 

dar acum stai lângă mine 
jos pe podea pe o pătură 
printre cărţi hârtii lumânări arse 
şuviţe negre 

care te încolăcesc 

dormi liniştit 

nimic nu se va schimba 
când te vei trezi 

şi-mi vei privi faţa palidă 
şi zâmbetul şi cearcănele de sub gene 
iubesc să nu dorm 
privindu-te cum dormi 
ştiind că acum 

e cea mai frumoasă clipă 


XX k 


descrie-mi ce vezi acum 

când eu îţi spun că 

universul meu s-a destrămat 

ca eşarfa neagră pe care o purtam 
mereu când eram copil 

fiinţa cea mai pură 

când mergeam la cofetărie 

cu ursuletul după mine 

şi oamenii zâmbeau 

văzând că ursul era cât mine 

iar mâinile micuţe 

abia îl duceau 

aveam ochii mari şi vedeam totul 
şi totul era frumos 

şi fugeam de acasă 

fiindu-mi dor de lume 

şi suflam păpădii 

şi desenam vampiri 

şi tăceam mult 

Şi visam 

şi-acum regăsesc rareori copilul 
tot mai rar copilul şi lumea frumoasă 
şi despre tine arhanghele 

parcă nu mai ştiu nimic 

oare îmi mai simţi lipsa? 
spune-mi 

descrie-mi cum mă vezi acum 
când universul meu s-a destrămat 
eu sunt puternică 

am obosit 

să-mi tot repet că sunt puternică 
puternică asemeni pietrei 
loveşte-mă 

nu voi păţi nimic 

promit. 

când eu sunt un fulg. 

o frunză uscată. 


o aripă frântă. 

o umbră arsă care plânge în întuneric. 
atunci 

aminteşte-ţi tata din ţara ta 

cu soare arzător şi valuri 

albastre — albastre 

m-am pierdut 

când aveam doar 4 ani 

puneam mii de întrebări 
(majoritatea doar în capul meu mic şi frumos 
ce ochi mari şi 

albaştri — albaştri 

aveam moşteniţi de la tine) 

timpul m-a învăţat să 

mă pierd tot mai des şi 

ochii-mi sunt vestejiţi 

verde gri şi alte nuanţe înnorate şi 
obosite ca şireturile unui corset 
deia e mare deia se plimbă 

peste crengi 

până îi sângerează tălpile 

lucrurile din ce în ce mai 
însufleţite îi fură tot aerul ca 

o pungă strânsă pe faţă 

aş vrea să scriu despre copilăria aceea 
albastră — albastră cu gust 

de marmeladă 

vei fi iar singur şi prăbuşit 

când mă voi gândi să apar 

vei fi iar singur şi prăbuşit 

în prăpastia dintre ieri şi mâine 

cu o ţigară arsă în mână 

la poarta unor vise 

pe care le-ai stins pentru mine 
vise în care nu mai puteam să cred 
înfăşurat într-o pată 

de catifea rubinie dar 


niciodată plângând 

că mi-ai furat un vers 

alţii — mai multe 

şi eu am rămas goală 

niciodată plângând că 

realul se destramă 

ca paşii topiţi pe zăpadă 

gene de îngeri 

fluturi negri zburând 

niciodată plângând că 

golul dinăuntrul nostru 

nu se va umple vreodată 

vei învăţa să nu mai vrei nimic 
de la oameni 

vei învăţa să nu mai ceri nimic 
pentru că fără mine acolo 

nu vei mai înțelege nimic 

din ei 

cicatricea 

mă mângâi tăcut zâmbind 

pe gât pe umeri pe braţ 

mă priveşti în ochi 

mă vezi toată întreagă eu 

pielea mea albă respiră lângă a ta 
mâna cu care te mângâi pe spate 
mi-a amorţit sub tine 

n-o mai simt 

ştiu că am urât mereu trupurile 
până la al tău 

atât de delicat şi curat şi fin 
şi-mi dă senzaţia că tu eşti veşnic 
nu ai voie să te degradezi nicicând 
doar eu 

mai pot zări cicatricea de sub 
sânul stâng 

vizibilă doar ochiului meu 

ea e acolo 


ea creşte şi mi-e teamă 

o pasăre mi-a luat demult o parte din trup 
şi mult timp am crezut că era inima 

dar acum o simt acolo 

întreagă şi vie şi doare 

pentru că eşti aproape departe 

şi nu va fi nimeni s-o sărute 

sfâşiere 

sfâşiere rupere dezmembrare 

un şarpe îţi penetrează urechea 

şi iese la lumină 

după ani de temniţă 

spune-mi tu 

care i-a fost păcatul 

altul decât acela de a fi fost sincer 

cu veninul său otrava mea iubită 

mă săruţi şi 

limba ta roşie e ca o fâşie de mătase 

te încolăceşti în jurul meu din gât şi umăr 
îmi zboară frunze 

de iederă fluturi arămii 

strângi tot mai tare rupi sufoci ca şi cum ţi s-ar cuveni 
eşti o viperă cu ochi de cafea 

atunci 2 

unele stări obişnuiam să le mătur 

am învăţat de la tine mamă 

să tac în loc să plâng să rămân puternică 
să spun incantaţii în minte să iubesc 

şi când iubirea doare 

într-un tramvai gol am văzut o minune 
noi acum 20 de ani 

daca aş avea o pelerină de ploaie 

ar fi mai uşor să-mi ţin furtuna ochilor închisă 
într-o sticluţă cu medicamente 
antimigrene 

unele stări amare le şterg cu mopul 

am învăţat de la tine mamă 


să păstrez curăţenie în gânduri şi afară 
eu tac eu zâmbesc eu disimulez teama 
eu mimez că sunt puternică eu îmi doresc 
să rămân aşa frumoasă cum eşti 
timpul nu ştie ce e aia rugăminte 

mă încăpăţânez să-l suport 

ce metamorfoză neaşteptată 

tu şi pastilele 

imagini diforme îmi lovesc retina 

tot ce aud e ca un abur 

învârtindu-se în jurul meu 

tu stai în colţul camerei 

jos nemişcat trist 

tu sângerezi în faţa mea 

tu îmi pătezi podeaua 

amintirile nu sunt ale noastre 
vagabonzi afectivi 

cârpe pure şi rar fericite 

suntem păsări în derivă 

suntem vapoare zburând 

uşa e încuiată draperia trasă 

suntem delicaţi tăcuţi albi îndoliaţi 
nişte oameni atât de buni 

plângem şi râdem isteric 

nimeni nu ne priveşte emoţiile 

tu şi pastilele 

v-aţi făcut din nou efectul 

ploaie 

astăzi e o zi minunată 

şi nu mint 

am aici lângă mine tot 

ce am iubit mai mult 

în viaţa mea 

am un arhanghel ţinându-mă de mână 
chipuri calde în jur 

o cană mare de cafea 

muzica mea dragă 


şi nişte cărţi pe care le-am iubit 
plouă 

în afara geamului văd corbi 
atmosfera asta m-a făcut veselă mereu 
mi-a oferit senzaţia de 

acasă 

voi ajunge şi eu 

când îmi vine rândul 

când masca de pe faţă nu mă va ajuta 
să respir 

când locul meu nu va mai fi printre cei dragi 
de aici 

ci printre cei dragi 

de acolo 

în sfârşit simt o ultimă durere de cap 
se face seară îmi iau rucsacul plec 

şi în ultima clipă a minunatei zile 
îmi sărut arhanghelul şi 

implodez şi mă dărâm în mine 

zid putred în ploaie 

sub păsări 


aici nu mai locuieşte nimeni 


„Shade calls the bone marrow she left a stage so bare 
and everyone clapped to see you rise so gracefully 
what a fright on such a beautiful night 

the soldiers rang around my head“ 


Shannon Wright 
we're in this together 


[georgeva jam session] 

ca o siluetă care se 

desprinde din întuneric tăiată 
din trupul nopţii îl aşteaptă zgâriindu-şi pielea 
perdelele 

albe 

se 

luminează 

dogoarea lunii 

sădeşte noi 

gânduri amorţite 

s-a hotărât să adoarmă aproape 
de capăt aproape 

de marginea prăpastiei aproape 
de el 

iar dimineaţa 

îi va 

găsi respirând 

fragmente din 

alte lumi 


x k k 


mireasă neagră, mărită-te cu mine. 
asta scria pe zăpadă. 

jos capul evei izbit de asfalt. 

e rece. 

e frig în oameni. 

mestec sârmă ghimpată 

din gura mea iese crăciunul 


x k k 


eva 
în faţa magazinului 

de crăciun caută globuri 

cineva îmi mişcă în măruntaie cu un băț lung 
aşa cum vrăjitoarea eva 

amestecă în supa ei magică 

e ca atunci când eu plec 

şi ea desenează pe geamul trenului o inimă/ 
are buzele roşii 

şi muşcate. 

eşti rea nimeni nu crede ce spui. 

eşti noapte numai eu te văd. 

crimă 

din craniul său albastru ies fluturi 

şi zboară frunze-frunze 

mă înspăimântă 

pentru un moment apoi îmi amintesc de ce 
sunt aici 

doar eu fetiţa prin părul căreia 

vântului îi este teamă să adie 

iubita corbilor ce roiesc deasupra bărcii 

ca nişte mefistofelici hoţi vicleni 

de suflete încă un stârv pentru micul dejun cerul 
îşi crapă călimara stropi murdari 

ne acoperă o gelatină putredă 


acum e momentul 

ajunşi în mijlocul apei 

cu greu îi dezlipesc trupul de lemn şi 
buzele de piciorul meu bucăţi 

din el rămân lipite de real 

cu trupul neîntreg 

îl împing în apă doar eu am puterea 
încă o iubire pierdută 

poev 

degeaba te sperii vom merge într-un câmp cu 
maci şi vom alerga ca 

fantomele picioarele se 

vor topi ca nişte fulgi 

uşori e ca şi cum am 

muşca un deget până dăm de sânge doar ca să 
vedem că suntem vii 

dinţii tăi albi sunt ca 

moartea atât de frumoşi 

şi drepţi parcă tot laptele 

din lume s-ar revărsa acolo şi tu ai zâmbi mereu 
mai ţii minte zace în mine 

salteaua cât întuneric 

cu fluturi? geam şi spune: 

somnul e eva se uită pe 

mai adânc a scorţişoară şi a sărut 

şi eu de mână miroase 

mai aproape numai bun de ţinut 

din ce în ce mai aproape 

poev — acesta 

este titlul poemului meu 

uneori aş vrea să te bag într-un cub 
rubik şi să te învârt acolo 

până te fac zob 

măcar aşa pot să îţi ating inima şi 

să intru acolo primeşte-mă 
păpuşarul 

pensoane pe buze trasează 


un zâmbet păr din apus rochia 

pluteşte în aer lumina rece 

a lunii ca valurile spumoase dar 

unde e nisip e tăcere firele incolore 

de puf dansează 

pe gât copilărie pierdută mă joci pe aţe 
ca un păpuşar cu joben 

dansam pe clapele 

pe care a curs ceara saliva de păianjeni 
dansam 

peste fotografii rupte îngălbenite cariate dinţii 
unui bătrân păpuşar sunt 

aceste clape miros 

de putred strănut nu mă lăsa 

să calc 

brutal sub această catifea de mucegai stă 
scheletul trupului tău deschide 

craniul prăfuit lasă-mă 

afară mort visător 

now I know saint sue 

dau mereu 3 lei 50 pentru o clipă te vizionez 
ca pe un film mut 

iau troleul 

pe unde cred că ai putea locui adică 
peste tot în oraş poate-poate te 

văd te caut am răbdare am 

obosit 

în fiecare zi altă rochie pe care n-am 
purtat-o niciodată pe toate le ţin 

aşezate pe umeraşe de sticlă toate 
cuminţi aşteptând să te vadă 

un fir de păr ondulat un chip 

trist eşarfă neagră tricou roşu de vin te-am văzut 
în staţia lui 25 şi de atunci iau 

25-ul chiar de nu mă duce 

nicăieri 

şi îmi tremurau 


picioarele sandalele noi nisipul 

pentru pisici din mână părul roşu la vederea 
chipului alb cu ochii tăioşi ca topoarele 
profil perfect 

tu sigur eşti altundeva altcineva eu 
niciunde 

unghiuri ascuţite culori 

reci ca ochii negri care nu mai oglindesc 
nimic pe nimeni tu 

n-o să te mişti niciodată ca un om 

real 

pelicula se derulează se derulează până când 
nu mi-ar păsa dacă între dinţii tăi ar trăi 
lilieci să ştii 

daţi-mi un bilet vă rog 

treizecişicinci melancolic preţ şi oftez 

încă un poem avortat 

înainte-înapoi ca în leagăn legată 

cu o şuviţă de note muzicale care nu stau 
locului 

în colţul camerei o fetiţă cu păr roşu vomită 
sârmă ghimpată 

îmi aminteşte de clipa care mi-a tăiat toate degetele 
mâinii drepte 

în sticlă plângeam 

nimeni nu îndrăznea să scoată cioburile 

din carne 

mânuţa tremura sângele era la fel 

curgea în şuviţe ca 

părul fetiţei se alinta în aer 

ca în apă aproape 

zăresc bulele plutind 

ca aburul deasupra ceaiului 

mirosul dulceag e acelaşi 

scorţişoara îmi aminteşte de tine 

podeaua rece luna rotundă ca un nasture 
corzile de chitară rupte 


se zvârcolesc şi o leagă de mâini 

de picioare de gât 

de păr se încolăcesc prin 

buze o cos 

mă priveşte cu ochii strâns închişi tace 

dar urlă 

o privesc mirată ca pe un 

miracol ca pe 

un cadavru în gura căruia dansează muştele 
piquerism 

întotdeauna repetam oamenii 

sunt cele mai împuţite tomberoane femeile 
violate merită să fie 

violate străpunse zice o babă şi scuipă seminţele o alta 
se plânge de operaţiile ei pe cord care 

încă a rămas deschis de zeci de ani şi 
doare aerul care zboară 

pe cer văd nori/de nori 

agăţate baloane roşii în formă 

de inimă 

ştiu 

tu mă aştepţi afară din mizeria asta dar 
şinele tăioase de tren nu duc undeva ele duc 
nicăieri cum aş putea să te găsesc acolo 
unde tu te legeni pe semilună 

ca-n hamac 

ce-a fost în mintea mea când am vrut să te 
ating ce gest mecanic ascuţit 

urcând pe o scară din 

cuțite tandre 

ca pe traverse prăfuite 

fiecare tren motivul unei 

depresii de zile întregi poate unde 

se termină s/şinele tu aştepţi 

A 

poţi 

să-mi ştergi urmele 


mâine 

dinminteatadinspaţiultău 
depegâtdinbuzunare dar 

astăzi 

teprivesctecunoscteam poate 

o să-mi amintesc în zilele cu aer 

de tine aveai dreptate magia 

există oamenii 

goi când nu iubesc şi trişti când 

o fac 

ne vom trezi unul lângă trupul celuilalt lumină 
roşie printre draperii o vagă senzaţie 
de iubire în coaste 

liliecii care zboară 

pe cerul gurii 

fetus 

cine eşti 

străinule cu ochi de sticlă 

vii la mine-n creierii nopţii 

spargi fereastra cioburile-mi sar în ochi 
te aştepţi să simt ceva 

nou 

respiri tot aerul din jur de parcă ţi se cuvine 
zgârii-zgârii 

iei tot sub unghia ta murdară 

mai vrei 

la ce să mai renunţ oare 

din mine 

dacă-mi tai un picior 

oare-ţi ajunge pentru cină 

pe braţele mele dulci 

mişună furnici 

smulge-mă din mine din viaţă 

ca pe o aşchie 

în bucăţi ca un fetus avortat 

răsărit de soare 

îmi şterg ochii mi-a curs 


rimelul şi grima 

ţine-ţi respiraţia 

cobor uşor să nu simţi 

mă vei căuta pretutindeni când 

te vei trezi 

salteaua e una 

cu pământul moale rece ca zăpada 
degetele de la picioare 

violet 

se cufundă în parchet umbre 

de urechi de pisică gheare prin perdeaua 
roşie vreau 

apă din cada 

în care pluteşte un corp de copil 
nu avem nevoie de 

haine pentru trupuri eşti 

un cocon 

te sufoc în eşarfa 

albastră din scrum ai ochii 
deschişi dar nu eşti 

aici te învăluie cald 

fumul de ţigară dansează 

în aer de mult nu am făcut dragoste 
cu un mort gândurile noastre 
mute toate parcă e ceva 

ce-ar trebui să-mi amintesc cred 
că la un moment dat era un copil 
mort cu chipul albastru cu 

nasul lipit de fereastră 

ne privea clipea lent şi mă întreba 
în gând 

eva-copilul de pe saltea 

îţi aparţine sau 

pot să-l iau să ne legănăm în 
valurile care ies furioase 

de sub uşa 

de la baie 


dimineaţa 

păsări mici pe tot cerul nişte furnici 

mişună pe sub piele 

uneori gândesc în 

culori reci 

alteori sunt caldă ca prăjiturile 

cu vişine şi măr pe care le iubesc 

făcute de tine dimineaţa 

dacă închid ochii şi suflu 

un balon uriaş roşu mă ridică de la 

pământ învăluit în pulbere aurie 

ţi-am sărutat spatele alb jumătate de noapte dor 
buzele tăiate în formă de i-n-i-m-ă cu foarfecele 
dinţii sloiuri de gheaţă încep să curgă pe podea 
te-am legat de picioare cu mustăţile motanului meu 
fiu de vrăjitor părul îţi miroase a scorţişoară şi ţigări 
te priveşte sfidător mă priveşte complice 

câte cadavre a mai adunat mami oare 

în salteaua ei 

deasupra zboară păsări cu hoituri în cioc 
dedesubt aşteaptă insecte care râd zgomotos 

se face dimineaţă 

frig lumină trag 

peste noi piatra cavoului caldă 

ca o pătură în primii fulgi de zăpadă ai verii 
hold me please/l can’t 

ţine-mă în braţe gândeai 

nu pot nu am mâini 

şi cineva m-a blestemat să nu-mi crească 
vreodată 

aripile pe care le numeri 

înainte de somn 

străvezii 

vezi prin ele norii stelele semiluna 

te pudrează cu stropi de ceaţă 

nu ne vor aparţine vreodată 

hapciu face pisica de pe pervaz 


şi îşi freacă nasul cu lăbuţele 

cu ghearele scoase 

din metal tăioase ca nişte cuțite proaspăt ascuţite 
cât mi-aş dori gheare ca ale ei 

mai ţii minte 

când mi-ai lăsat pe trup unghiile tale lungi 
şi sângele meu era alb ca laptele 

ce dulci erau dimineţile când se transformau în seri 
ne hrăneam cu noi şi cu muzică nimic 

mai mult 

uneori încă ţi se face ruşine 

când o parte din tine se trezeşte 

înaintea ta/ 

tu taci şi pe mine 

mă loveşte un râs copilăresc dar 

fără intenţii ascunse 

cred că e la fel cu neliniştea mea de atunci 
când îmi priveşti rănile şi cicatricile 

şi umerii cărora le lipsesc 

braţele 

dacă închid ochii văd mai bine 

în ape îmi adâncesc braţele imaginare încercând 
să te agăţ 

îţi văd părul 

negru ondulându-se după maree 

degetele tale zboară odată cu algele 
dorinţa creşte trupul 

mi se spulberă una 

cu valurile 

deschid ochii atingerea mi-e imposibilă 

aş vrea să te îmbrăţişez nu pot 

atinge 

nu te pot atinge 

pentru că nu am mâini şi mi s-a spus 

că nu îmi vor creşte vreodată 

oh câte cuvinte ar spune buzele tale 

dacă le-ai avea 


fum 

eşti fumul de ţigară 

pe care îl respir 

dimineţile cu cer roşu ca înainte 

de sfârşit 

toată noaptea câinii au urlat ca înaintea 

unui mare cutremur 

un cerşetor zgâria geamul vă rog lăsaţi-mă 

să intru particule de sticlă 

îi rămâneau sub unghii sângerânde 

desena forme pe fereastră scria în limbi necunoscute o fi 
vreun blestem vreo incantaţie bătrânul 

zâmbeşte dinţii său sunt aurii stele în cerul gurii 
înainte de cădere 

tu urmezi 

îmi spune 

te strâng în braţe nu ştiu ce m-aş face fără fumul 

de ţigară pe care îl respir tu eşti 

bolnav ca o păpuşă 

de cârpe inert rece cu ochi din nasturi negri 

n-am să te las pentru că 

prin cele patru găuri ale nasturilor văd 

aici există o lumină vie exişti şi tu e imposibil să fii 
umplut cu altceva decât cu viaţă 

strângându-te lângă mine îmi pare 

pielea de pe coaste îmi crapă şi se rupe în fâşii te strâng 
cu unghiile de carnea de cârpă unghiile mele metalice se îndoaie 
presiune în oase în cap în inimă între coapse 
păpuşa mea cum să am grijă de tine 

eşti atât de bolnavă eşti fumul care iese din tine 

ai luat foc câinii urlă 

tot mai dureros ai zice 

cineva le jupoaie pielea de pe ei să o pună pe tine 

îi privesc au ochi de sidef zâmbesc 

eu urmez 

dezbrac pielea de pe mine şi sar 


terapie intensivă 


„breathe, keep breathing 

don t lose your nerve 

breathe, keep breathing 

I cant do this alone 

sing us a song, a song to keep us warm 
there such a chill, such a chill“ 


Thom Yorke 


ziua 1 


în timp ce migrenele de 

zi cu zi îmi mai macină un pic din creier 
până nu va mai fi nimic 

de măcinat 

te privesc pe tine 

sac de viermi cu cicatrici şi răni 

fără sfârşit părul tău 

zboară în adierea sosirii unui final 
îndelung aşteptat 

priveşte-mă te rog măcar 

acum priveşte-mă 

ca şi cum aş fi vie 

sărută-mă 

cu buzele tale pe care se aşază insecte 
prevestitoare 

trebuie să mă vezi măcar acum 

sunt aici 

trebuie să mă vezi măcar acum 
moartea ta nu va avea nimic sfânt sau demn în ea 
nimeni nu va schiţa un gest 

când te vei scufunda până la gât 


în noroi împăratul muştelor 
care vor roi deasupra ta 


ziua 2 


am mereu dreptate am 

cea mai tragică zodie exagerez 
uneori îmi cer 

iertare prea des sunt 

o fire somnoroasă 

creez tot timpul 

ceva 

de care să mă agăţ merg 

cu trenul în oraşe care nu 

îmi spun nimic găsesc cuvinte ascunse 
în nori ştiu când 

sunt dorită simt 

trebuie să dispar 

caut detalii 

inexistente zbor cu păsările 

de hârtie 

eşuez uneori nu regret 

niciodată 1.65 m 49 kg 37 la bocanci mai concret de atât 
nu există nimic aş putea spune 

că trăiesc dar nu ar fi 

ca şi cum aş avea dreptate vreodată 


ziua 3 


cu dinţii tăi ca nişte cleşti îmi scoţi 
cioburile din tălpi oh babalon cât de mult 
am mers 

până să te găsesc oraşul 

miroase a moarte în fiecare colţ am 

văzut copii care mâncau pui de câini şi 
mi-era atât de foame scârbă voma ascuţită 


îmi urca în gâtul uscat şi îl tăia cu mii 
de lame în tălpile mele la mulţi 

ani spuse vânzătoarea de 

ştreang aproape 

uitasem că astăzi ar fi fost ziua 
vânătăi pe trup cadou cu 

ambalaj frumos 

un cântec în stomac unde e o gaură 
neagră poarta spre lună şi 

stele mai ştii când mă încurajai să cânt amanda pentru 
orice e viu ei uite pentru cine 

cânt acum lumea 

nu mai este niciunde 

în jur 


ziua 4 


şinele de tren care duc 

oamenii spre oameni îndepărtează 
oamenii de oameni micuța mea 

eva nu există moş crăciun nu mai spune 
nimănui că nu mai crezi în 

nimic apasă butonul funcţionează 

o jucărie reparată o mizerie mică 

se strică mereu la un cuvânt 

care doare 

respiri tot mai greu micuța mea 

eva va veni o zi în care îţi vor creşte 
plămâni din aripi 


ziua 5 


aşteptam să-ţi auzim ultima suflare dar 
încăpăţânarea ta era arogantă 

şi în ultimele tale clipe 

erai speriat nu ştiai 


de ce să te agăţi 

ca să mai prinzi o zi în viaţă 

în cameră mirosea tot mai greu 
nu voiai să te desprinzi de cuib 
de viaţă de sticla ta împuţită 
oh am să te ajut eu 

mă auzi sau nu 

îţi iau perna de sub cap 

grohăi ca un animal furios 

şi în al doilea moment linişte 
vezi? ţi-am dat 

un şut afară din cuib 

hai, zbori 


ziua 6 


dimineaţa se trezea prima 

se târa ca o râmă în bucătărie 

ne făcea tuturor ceai cu o infinită 
dragoste în fiecare cană 

punea trei stropi de otravă frunzele dansau 
auzeam complotul ei 

cu moartea 

zi de zi 

numărul stropilor creştea 

iubirea mea creştea 

la fel ca boala mizeră care îşi făcea loc 
în trup născând pui 

de viperă şi 

renunțare 


ziua 7 
pot 


să zâmbesc plâng amar sincer pot 
să mint să recunosc minciuna chiar de tac pot 


să pictez scriu cânt nu înseamnă că o fac 

cu oricine îmi aduce 

un buchet de maci pot 

să iubesc superficial adânc bărbaţi femei copaci anotimpuri pot 
să nu am nevoie de iubire pot 

fi geloasă pe bărbaţii pe care i-ai avut 

înaintea mea asta nu înseamnă 

că îmi pasă pot suporta 

umilinţa durerea lumina de dimineaţă cafeaua fierbinte prezenţa 
umană pot tatua simboluri 

ascunse în locuri de neprivit pentru ca doar zânele 

să le vadă pot 

să tac până uit că există cuvinte am mereu 

dreptate dar ţin un secret 

nimic nu mă face să simt 

viaţa 


